Theodore Jaracz, leloko la Setlhopha se se Laolang, o ne a neela puo ya konokono ya thulaganyo eo. Setlhogo sa yone se ne se re “Se se Fitlhelelwang ka go Itshokela Letlhoo la Bosatane.” Baithuti ba ne ba feditse dikgwedi di le tlhano ba nna mo tikologong e e lorato ya thulaganyo ya bomodimo. Le fa go ntse jalo, jaaka go ne ga bontshiwa mo dithutong tsa bone tsa mo tlelaseng, re tshela mo lefatsheng la mmaba. Batho ba ga Jehofa ba a tlhaselwa mo lefatsheng lotlhe. (Mathaio 24:9) A dirisa dipego di le mmalwa tsa Baebele, Mokaulengwe Jaracz o ne a bontsha gore ‘Diabolo o tlhasela rona ka mo go kgethegileng. Re tshwanetse go nonotsha kamano ya rona le Jehofa gore re kgone go itshokela diteko.’ (Jobe 1:8; Daniele 6:4; Johane 15:20; Tshenolo 12:12, 17) Mokaulengwe Jaracz o ne a konela ka gore go sa kgathalesege letlhoo le batho ba Modimo ba lebaneng le lone Isaia 54:17 ya re, ‘ga go sebetsa le fa e ka nna sefe se se tla bopiwang kgatlhanong le rona se se tla atlegang. Jehofa o tla tlhomamisa gore re a gololwa ka nako ya gagwe le ka tsela ya gagwe.’E re ka ba “tlhomeleletse ka botlalo,” ga go pelaelo gore setlhopha sa bo112 sa baalogi ba Gileate se tla dira tiro e e molemo ya go fedisa leuba la dijo tsa semoya kwa dinageng tse ba tla romelwang kwa go tsone. (2 Timotheo 3:16, 17) Re lebile pele ka go shwegashwega pelo go amogela dipego tsa ka fa ba abelang batho ba bangwe molaetsa ono o o otlang kwa dinageng tseno ka gone.